b'\n_START_ARTICLE_\nHenri Dutilleux\n_START_PARAGRAPH_\nHenri Dutilleux [dytij\xc3\xb6] (22. tammikuuta 1916 Angers, Maine-et-Loire \xe2\x80\x93 22. toukokuuta 2013 Pariisi) oli ranskalainen s\xc3\xa4velt\xc3\xa4j\xc3\xa4.\n_START_SECTION_\nEl\xc3\xa4m\xc3\xa4\n_START_PARAGRAPH_\nDutilleux syntyi Angers\xe2\x80\x99ssa vuonna 1916 ja opiskeli musiikkia Pariisin konservatoriossa vuosina 1933\xe2\x80\x931938. Dutilleux sai vuonna 1938 Ranskan valtion Prix de Rome -apurahan. H\xc3\xa4n palveli toisen maailmansodan alussa l\xc3\xa4\xc3\xa4kint\xc3\xa4joukoissa ja johti sodan loppuvuosina Pariisin oopperan kuoroa. Sodan j\xc3\xa4lkeen Dutilleux toimi professorina sek\xc3\xa4 Ranskan radion musiikkiosaston tuottajana._NEWLINE_Dutilleux ei kiinnostunut sarjallisuudesta tai muista ajan ilmi\xc3\xb6ist\xc3\xa4, vaan loi tuotantonsa Claude Debussyn ja Maurice Ravelin luomalta perustalta, joka korosti sointiv\xc3\xa4rien merkityst\xc3\xa4.\n_START_SECTION_\nMusiikki\n_START_PARAGRAPH_\nDutilleux kelpuutti teosluettelonsa opusnumero 1:ksi vasta ensimm\xc3\xa4isen pianosonaattinsa, joka valmistui vuosina 1946\xe2\x80\x931948 ja jonka h\xc3\xa4n omisti pianistivaimolleen Genevi\xc3\xa8ve Joylle. 1950-luvulla Dutilleux s\xc3\xa4velsi kaksi sinfoniaa, vaikka modernistit pitiv\xc3\xa4t sinfoniamuotoa jo vanhentuneena._NEWLINE_Vuonna 1970 kantaesitettiin Dutilleux\xe2\x80\x99n sellokonsertto, joka oli s\xc3\xa4velletty Mstislav Rostropovit\xc5\xa1ille. T\xc3\xa4m\xc3\xa4n j\xc3\xa4lkeen s\xc3\xa4velt\xc3\xa4j\xc3\xa4 hylk\xc3\xa4si sinfoniaorkesterin vuosiksi ja keskittyi kamarimusiikkiteoksiin._NEWLINE_Palattuaan suuren orkesterin pariin s\xc3\xa4velt\xc3\xa4j\xc3\xa4 kirjoitti muun muassa Isaac Sternille viulukonserton vuonna 1985. H\xc3\xa4nen merkitt\xc3\xa4vimpiin s\xc3\xa4vellyksiins\xc3\xa4 kuuluu my\xc3\xb6s Rostropovit\xc5\xa1in tilaama Timbres, espace, mouvement (1978). Vuonna 2009 Dutilleux s\xc3\xa4velsi laulusarjan Le temps l\xe2\x80\x99horloge, jonka omisti sopraano Ren\xc3\xa9e Flemingille ja kapellimestari Seiji Ozawalle._NEWLINE_Dutilleux vieraili Suomessa vuonna 1987.'